Document ID: 32014R0888

KOMISIJOS ĮGYVENDINIMO REGLAMENTAS (ES) Nr. 888/2014
2014 m. rugpjūčio 14 d.
kuriuo uždraudžiamas tam tikrų laukinės faunos ir floros rūšių egzempliorių įvežimas į Sąjungą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos Reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 4 straipsnio 6 dalį,
kadangi:
(1)
Reglamento (EB) Nr. 338/97 4 straipsnio 6 dalyje numatyta, kad Komisija gali apriboti tam tikrų rūšių egzempliorių įvežimą į Sąjungą pagal tos straipsnio dalies a-d punktuose nustatytas sąlygas. Be to, tokių apribojimų įgyvendinimo priemonės nustatytos Komisijos reglamento (EB) Nr. 865/2006 (2) 71 straipsnyje;
(2)
naujausias rūšių, kurių egzempliorius draudžiama įvežti į Sąjungą, sąrašas buvo nustatytas 2013 m. birželį Komisijos įgyvendinimo reglamentu (ES) Nr. 578/2013 (3);
(3)
2013 m. liepos 1 d. į Sąjungą įstojo Kroatija; todėl iš rūšių, kurias draudžiama įvežti į Sąjungą, sąrašo turėtų būti išbrauktos visos nuorodos į šią valstybę narę;
(4)
remdamasi naujausia informacija, Mokslinio tyrimo grupė nusprendė, kad tam tikrų papildomų Reglamento (EB) Nr. 338/97 A ir B prieduose išvardytų rūšių gyvūnų ir augalų apsaugos būklei kils rimtas pavojus, jei šių rūšių gyvūnų ir augalų įvežimas į Sąjungą iš tam tikrų kilmės šalių nebus uždraustas. Todėl reikėtų uždrausti įvežti į Sąjungą šių papildomų rūšių egzempliorius:
-
Loxodonta africana (medžioklės trofėjai) iš Kamerūno;
-
Manis tricuspis iš Gvinėjos;
-
Balearica pavonina iš Pietų Sudano;
-
Balearica regulorum iš Ruandos ir Tanzanijos;
-
Calumma tarzan iš Madagaskaro;
-
Trioceros perreti ir Trioceros serratus iš Kamerūno;
-
Cordylus rhodesianus iš Mozambiko;
-
Uroplatus sameiti iš Madagaskaro;
-
Candoia carinata iš Indonezijos;
-
Python bivittatus iš Kinijos;
-
Kinixys erosa iš Kongo Demokratinės Respublikos;
-
Pandinus imperator iš Benino (laukinių egzempliorių) ir Togo (laukinių ir ūkiuose užaugintų egzempliorių);
(5)
mokslinio vertinimo grupė taip pat nusprendė, kad, remiantis naujausia turima informacija, į Sąjungą nebereikia drausti įvežti šių rūšių egzempliorių:
-
Gopherus agassizii iš Meksikos;
-
Stigmochelys pardalis iš Mozambiko (ūkiuose užaugintų egzempliorių) ir Zambijos (ūkiuose užaugintų ir F kodu pažymėtų egzempliorių)
-
Ornithoptera urvillianus (laukinių ir ūkiuose užaugintų egzempliorių) iš Saliamono Salų;
-
Nardostachys grandiflora iš Nepalo.
(6)
konsultuotasi su visomis šalimis, kurios yra tų rūšių gyvūnų ir augalų, kurių įvežimui į Sąjungą taikomi nauji apribojimai, kilmės šalys;
(7)
Nykstančių laukinės faunos ir floros rūšių tarptautinės prekybos konvencijos (CITES) šalių konferencijos šešioliktame susitikime priimta gyvūnų nomenklatūros naujų nuorodų (padalytos rūšys ir pervadintos gentys), ir tai turėtų atitinkamai atsispindėti Sąjungos teisės aktuose. Be to, turėtų būti išbraukta rūšis Euphyllia picteti, nes standartinėje nomenklatūroje, dėl kurios susitarta šešioliktame ŠK susitikime, ji nepripažįstama;
(8)
todėl reikėtų atnaujinti rūšių, kurių egzempliorių įvežimas į Sąjungą draudžiamas, sąrašą ir, siekiant aiškumo, Įgyvendinimo reglamentą (ES) Nr. 578/2013 reikėtų pakeisti nauju;
(9)
su Reglamento (EB) Nr. 338/97 17 straipsniu įsteigta Mokslinio tyrimo grupe pasikonsultuota;
(10)
šiame reglamente numatytos priemonės atitinka Reglamento (EB) Nr. 338/97 18 straipsniu įsteigto Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede išvardytų laukinės faunos ir floros rūšių egzempliorius įvežti į Sąjungą iš ten pat nurodytų kilmės šalių draudžiama.
2 straipsnis
Įgyvendinimo reglamentas (ES) Nr. 578/2013 panaikinamas.
Nuorodos į panaikintą įgyvendinimo reglamentą laikomos nuorodomis į šį reglamentą.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. rugpjūčio 14 d.

Labels: 3
5
20